הפועל פ"ת מנסה להיפטר מיוסי רוזן. הנהלת הקבוצה הודיעה לקשר כי הוא לא בתכניות של הצוות המקצועי לעונה הבאה וניסתה לשכנעו לעבור לאחת מקבוצות הליגה הלאומית המעוניינות בו.
השחקן לא נרשם לגביע הטוטו והמלאבסים הגדילו לעשות, כשפנו לבקרה התקציבית וניסו "להוריד" את כל סעיף הפרמיות של השחקן מחוזהו לעונה הקרובה.
בפ"ת לא ידעו שהדבר לא אפשרי לפי תקנון הבקרה. רוזן ומקורביו שוחחו היום עם אנשי הבקרה, שאמרו כי לא אפשרו לקבוצה לבצע את השינוי. פ"ת העבירה את חוזי השחקנים שהיו חתומים לעונה הקרובה כבר בינואר השנה, על חוזהו של רוזן הועבר סכום הכסף המלא.
מנכ"ל פ"ת, אפי צפריר, אמר הערב: "יוסי רוזן לא ישחק בהפועל פ"ת כי הוא לא בתכניות המקצועיות של הקבוצה. זה נכון שביקשנו להוריד את הנקודות שלו מהחוזה בבקרה, נכבד את חוזה הבסיס שלו".
הקשר, מצדו, הודיע היום לראשי המועדון כי הוא מתכוון להישאר בפ"ת ולכבד את חוזהו, דבר שיקשה על תקציב הקבוצה. שחקן בפ"ת אמר: "רוזן שחקן מצוין ומגיע לו לשחק". מסתבר גם שהגרסה לפיה השחקן לא רצוי על ידי הצוות המקצועי איננה מדויקת. יו"ר מכבי הרצליה, אריאל שיימן, שוחח היום עם זאביק זלצר ושאל אותו לגבי צירוף רוזן. זלצר ענה לו: "מבחינתי הוא שחקן הרכב מצוין, אבל לא רוצים אותו פה".
במקביל, אלנתן סלמי חתם היום על חוזה לעונה אחת בקבוצה, תמורת 50 אלף דולר. התקרבות נרשמה עם חן עזריאל כשהפער בין הצדדים עומד כעת על 15 אלף שקלים. צפריר: "בתוך יומיים זה ייסגר".